લગભગ દોઢ દાયકા પહેલાં જ્યારે રચના એ તેમનું 10મું ધોરણ પાસ કર્યું ત્યારે કોઈને અણસાર પણ ન હતો કે તેઓ પોતાનો સ્વતંત્ર્ય વ્યવસાય કરશે. તેની બંને મોટી બહેનો સાયન્સ વિષયો સાથે અભ્યાસ કરી રહી હતી. પરંતુ તેને અભ્યાસમાં લેશ માત્રનો રસ હતો નહીં. તેમના મમ્મી મિનાક્ષીબહેન અને પિતા અશ્વિનભાઈએ પોતાની મોટી દીકરીઓની જેમ જ તેને આગળના અભ્યાસ માટે સ્વપસંદગીનો અવકાશ આપ્યો. રચનાના ડ્રોઈંગ કરવાના શોખને કારણે તેમની ઈચ્છા ફાઈન આર્ટ્સ લેવાની હતી. તેમની પસંદગીને માન આપી તેમના મમ્મી-પપ્પાએ ફાઈન આર્ટ્સમાં જવાની સહમતિ આપી. પરંતુ રચનાએ 10મા ધોરણમાં ચિત્રકામ લીધુ ન હોવાથી તેમને ફાઈન આર્ટ્સમાં એડમિશન મળે તેમ ન હતું. પણ જો 10 ધોરણને સમકક્ષ ચિત્રકામની પરીક્ષા આપે તો બીજા વર્ષે એડમિશન મળી શકે. પરિવારના બધા મૂંઝવણમાં પડ્યાં. એમ તો તેમનું એક વર્ષ બગડી જાય. વચેટ માર્ગ તરીકે હોમ સાયન્સમાં એડમિશન લીધું અને 10માં ધોરણને સમકક્ષ ચિત્રકામની પરીક્ષાની તૈયાર ચાલુ કરી. રચના અને તેમના પરિવારને લાગ્યું કે હવે બધુ પાર ઉતરશે. રચનાએ જ્યારે ચિત્રકામની પરીક્ષા પાસ કરી ત્યારે ઘરમાં જાણે આનંદ આનંદ છવાઈ ગયો. હવે તેમને જે ભણવુ હશે તે કરી શકાશે.